Øyestad Idrettsforening

**Øyestad Idrettsforening** (stiftet i 1929), siden 2009 **Øyestad IF Allianse**, er et idrettslag fra Nedenes ved Arendal i Agder. 

## Historie
Idrettsforeningens forløper var Nedenes IL, som ble dannet 01. april 1929. De opprinnelige idrettene var fotball, friidrett og ski inkludert hopp. I 1965 slo laget seg sammen med Nidarås IL fra Klodeborg og dannet fleridrettslaget Øyestad IF.

I 2009 – i forbindelse med herrehåndballagets opprykk til eliteserien –  ble Øyestad IF Allianse dannet, med de ulike idrettene organisert som undergrupper eller selvstendige lag. Ski-, orientering- og trimgruppene er juridisk og økonomisk underlagt allianseidrettslaget, mens Øyestad IF fotball, Øyestad IF håndball og Øyestad IF håndball elite er selvstendige lag under allianselaget. Allianselaget er en ren formell styringsenhet som ikke selv står for noen av idrettsaktivitetene.

ØIF Allianse består av:

* Øyestad IF fotball
* Øyestad IF håndball
* Øyestad IF håndball elite (ØIF Arendal)
* grupper for ski/hopp, orientering, trim, idrettsskole

Styret i allianseidrettslaget består av lederne av de tilsluttede idrettslag og grupper.

## Øyestad IF fotball
Fotballklubben regner sin oppstart fra 1945. Klubbens motto er *Flest mulig – lengst mulig*. De har aldersbestemte lag for både gutter og jenter på alle alderstrinn, ett juniorlag herrer, to seniorlag herrer, ett seniorlag damer og ett veteranlag herrer. De spiller sine hjemmekamper på Multicom Arena Nedenes ved Grubenåsen, der også klubbhuset ligger.

### Herrelag
**Øyestad IF fotball** sitt herrelag spilte to sesonger i 2. divisjon på 1990-tallet og flere i 3. divisjon. Klubben rykket fra 5. til 2. divisjon på ti år, men overlot sin 3. divisjonsplass til FK Arendal i 2000. Blant spillere fra denne epoken er Arve Seland, Kai Risholt og Roger Risholt.  

Etter en sammenslåing med Hisøy i 2004 rykket laget ned til 5. divisjon og startet på nytt i 6. divisjon i 2006. I 2024 vant Øyestad 5. divisjon og spiller i 4. divisjon fra 2025, for første gang som egen klubb på 2000-tallet. Laget ledes av Morten Knutsen.

I tillegg til førstelaget har klubben et B-lag, et juniorlag og et veteranlag. B-laget rykket opp fra 7. divisjon i 2025 og stiller i sesongen 2026 lag både i 6. og 7. divisjon. 

### Damelag
Øyestad IF fotball har fra 2025 et damelag i 5. divisjon.

### Aldersbestemte lag
Pr. 2025 har Øyestad IF fotball aldersbestemte lag for både gutter og jenter på alle alderstrinn fra 7 til 15 år.

## Øyestad IF håndball
Håndballgruppa har lag og spillere fra G/J&nbsp;8-9 år helt opp til seniornivå. Som eget idrettslag heter de formelt **Øyestad IF håndball**, men de kalte seg en periode ØIF Arendal Breddehåndball før de i 2020 vendte tilbake til Øyestad IF håndball eller bare Øyestad. De spiller sine hjemmekamper i Nedeneshallen.

### Herrelag
Foran 2009/10-sesongen rykket det daværende førstelaget for menn opp i eliteserien og ble da skilt ut som eget juridisk og økonomisk selvstendig idrettslag under Øyestad IF Allianse.Det nåværende førstelaget for menn i Øyestad IF håndball spiller i 2. divisjon, noe de har gjort siden sesongen 2008/2009 (da som klubbens andrelag). Laget består primært av yngre spillere – flere spiller også på aldersbestemte lag (G16/18/20) – og fungerer som rekruttlag for elitelaget ØIF Arendal. 

### Damelag
Elitesatsing for kvinnehåndball i Arendal er konsentrert hos Idrettsklubben Grane – som siden 2009 har vekslet mellom spill i 1. og 2.&nbsp;divisjon. Pr. 2025 har Øyestad IF håndball et seniorlag for kvinner i 5. divisjon.

### Rullestolhåndball
I 2024 ble det startet opp eget lag for rullestolhåndball, og i oktober 2025 arrangerte de sin første turnering i Arendal. Rullestolhåndballaget har mottatt økonomisk støtte fra ØIF Arendal sin supportergruppe Svermen.

### Aldersbestemte lag
I sesongen 2025–2026 aktiviserer Øyestad IF håndball rundt 350 barn og unge fordelt på tilsammen 19 aldersbestemte lag, fra blandingslag for gutter og jenter født i 2018 og 2019 og opp til gutter junior.

I forbindelse med rekrutteringssamarbeidet mellom ØIF Arendal, Øyestad IF håndball og Kragerø Håndball forsøkte et felles juniorlag seg i NM G20 sesongen 2024–2025, men ble slått ut i første runde.

## Hederstegn

* Under Idrettsgallaen 2009 ble Trygve Bringsverd (hoppgruppa) hedret med prisen «Årets Ildsjel».
* I 2019 ble Kjetil Øygarden (håndballaget) hedret som «Årets ungdomstrener 2019» under håndballtingets festmiddag.

## Referanser


## Eksterne lenker
* 
* Øyestad IF håndball
* Øyestad IF håndball på Facebook
* Øyestad IF håndball 2. divisjon herrer på Facebook
* Øyestad IF rullestolhåndball på Facebook
* Øyestad IF fotball
* Øyestad IF fotball på Facebook
* Øyestad IF orientering